Lisette Billigton er nærmeste nabo til adressen Sundeved 4 i Øster Brønderslev. Det var her, der efter planen skulle flytte ti tidligere misbrugere ind på et nyt bosted, men det bliver altså ikke til noget. -	Det er en lettelse. Det er virkelig rart, at vi kommer på den anden side af det her. Når man ikke præcist har vidst, hvad planerne har gået ud på og ikke helt har været klar over, hvilke typer misbrugere der har været tale om, så har vi da været bekymrede, siger Lisette Billington. Se indslaget herunder: TV2 Nord fortalte første gang om planerne i februar. Et opslag på Facebook annoncerede, at der kom et bosted,  og det fik naboerne til at protestere. Et kaffemøde på ejendommen i marts fik langt fra gemytterne til at lægge sig. Ifølge TV2 Nords oplysninger har adskillige naboer senere gjort indsigelser mod misbrugscenteret, og de har desuden klaget til planklagenævnet.  Ifølge Tina Løvgren, der stod bag bostedet Sundeved i Øster Brønderslev, er planerne nu sat i bero på grund af sygdom i den nærmeste familie. - Jeg kan i hvert fald høre på den ældre generation i byen, at de er glade for, at der ikke kommer et misbrugscenter til byen, for de har jo ikke været med på de sociale medier og hørt argumenter for eller imod, at der skulle være et bosted, siger Jan Jæger, købmand i Øster Brønderslev. Nye planer på tegnebrættet To lokale entreprenører har nu købt ejendommen i selskabet MKJ-Bolig. Deres planer er at opføre otte nye boliger på Sundeved 4, og Brønderslev Kommune har tilkendegivet, at de vil se positivt på sådan en ansøgning. - Hvis det kan rummes indefor kommuneplanens retningslinjer, så ser vi da meget positivt på, at der kan komme boliger. Det er en god løsning både for Øster Brønderslev by, men også for de naboer som jo har været meget påvirkede af den snak, der har været omkring et bosted på adressen. Det er alt i alt en positiv slutning på den her historie, siger Peter Stecher (K), der er formand for Teknik- og Miljøudvalget i Brønderslev Kommune. Debatten om et misbrugscenter midt i Øster Brønderslev har været hård - ikke mindst på Facebook, og det har sat sine spor i det lille bysamfund. -	Jeg synes godt, at sagen kunne have været håndteret anderledes, og at kommunen kunne have grebet sagen anderledes an. Dialogen har ikke været rigtig fra starten af, fordi vi skulle læse om bostedet første gang på Facebook. Vi har da været splittet som by – både tilhængere og modstandere af misbrugscentret, og det har da ikke været så rart, siger Lisette Billington.

Opsummering:
Et omstridt misbrugscenter midt i Øster Brønderslev bliver alligevel ikke til noget. Efter massive naboprotester har bostedets ejere nu solgt ejendommen til et par lokale entreprenører, der istedet vil bygge boliger på grunden.